CELEX: 62009TN0089
Language: el
Date: 2009-02-25 00:00:00
Title: Υπόθεση T-89/09: Προσφυγή της 25ης Φεβρουαρίου 2009 — Pollmeier Massivholz κατά Επιτροπής

6.6.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 129/14
            
         Προσφυγή της 25ης Φεβρουαρίου 2009 — Pollmeier Massivholz κατά Επιτροπής
   (Υπόθεση T-89/09)
   2009/C 129/25
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Pollmeier Massivholz GmbH & Co. KG (Creuzburg, Γερμανία) (εκπρόσωποι: οι δικηγόροι J. Heithecker και F. von Alemann)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής των Ευρωπαϊκών Κοινοτήτων, της 21ης Οκτωβρίου 2008, στη διαδικασία «Κρατική ενίσχυση N 512/2007 — Γερμανία, Abalon Hardwood Hessen GmbH»,
            
         
               —
            
            
               να ακυρώσει την απόφαση της Επιτροπής των Ευρωπαϊκών Κοινοτήτων, της 15ης Δεκεμβρίου 2008, στη διαδικασία «CP 195/2007 — Abalon Hardwood Hessen GmbH»,
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως
   
   Η προσφεύγουσα προσβάλλει αφενός την απόφαση της Επιτροπής, της 21ης Οκτωβρίου 2008, στη διαδικασία «Κρατική ενίσχυση N 512/2007 — Γερμανία, Abalon Hardwood Hessen GmbH», με την οποία η Επιτροπή δεν διατύπωσε καμία αντίρρηση σχετικά με διάφορα μέτρα ενίσχυσης για την κατασκευή ενός νέου πριονιστηρίου από την εταιρία Abalon Hardwood Hessen GmbH, η οποία αποτελεί άμεσο ανταγωνιστή της προσφεύγουσας, και αφετέρου την απόφαση της Επιτροπής της 15ης Δεκεμβρίου 2008 να περατώσει την εκκρεμή ενώπιόν της διαδικασία CP 195/2007, η οποία αφορούσε καταγγελία σχετική με τα παραπάνω μέτρα ενίσχυσης.
   Προς στήριξη της προσφυγής της η προσφεύγουσα προβάλλει επτά λόγους ακύρωσης.
   Πρώτον, οι προσβαλλόμενες αποφάσεις αντιβαίνουν στο άρθρο 88, παράγραφοι 2 και 3, ΕΚ και στον κανονισμό (ΕΚ) 659/1999 (1), διότι η καθής κακώς βασίστηκε, κατά την εκτίμηση των κοινοποιηθέντων μέτρων ενίσχυσης, στη νομοθεσία που ίσχυε κατά το χρονικό σημείο της έγκρισης των μέτρων αυτών, οπότε κατέληξε σε συμπέρασμα ασυμβίβαστο με το ουσιαστικό δίκαιο.
   Δεύτερον, η προσφεύγουσα ισχυρίζεται επικουρικά, για την περίπτωση που το Πρωτοδικείο απορρίψει τον πρώτο λόγο ακύρωσης, ότι η καθής παρέβη το άρθρο 88, παράγραφοι 2 και 3, ΕΚ και τον κανονισμό (ΕΚ) 659/1999 επειδή εφάρμοσε τη διαδικασία που προβλέπει το άρθρο 4 του κανονισμού 659/1999 για τις κοινοποιούμενες ενισχύσεις, ενώ οι επίμαχες ενισχύσεις είχαν ήδη χορηγηθεί.
   Τρίτον, η καθής παρέβη το άρθρο 88, παράγραφοι 2 και 3, ΕΚ επειδή, παρά τις σοβαρές δυσκολίες που συνάντησε κατά την εκτίμηση, δεν κίνησε την επίσημη διαδικασία έρευνας.
   Τέταρτον, η καθής παρέβη την υποχρέωση επιμελούς και αμερόληπτης έρευνας, διότι είναι προφανές ότι δεν εξέτασε καθόλου πολλά από τα ουσιώδη επιχειρήματα της προσφεύγουσας.
   Πέμπτον, οι προσβαλλόμενες αποφάσεις είναι αιτιολογημένες ελλιπώς.
   Έκτον, η καθής πρόσβαλε το δικαίωμα της προσφεύγουσας να μετάσχει επαρκώς στη διαδικασία, καθόσον δεν την ενημέρωσε για το είδος της διαδικασίας που είχε επιλέξει.
   Έβδομον, η καθής παρέβη το άρθρο 87, παράγραφος 1, και το άρθρο 88, παράγραφος 3, ΕΚ λόγω του ότι υπολόγισε εσφαλμένα την αξία που είχαν οι εγγυήσεις ως ενισχύσεις.
   
      (1)  Κανονισμός (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της Συνθήκης ΕΚ.